ТЕМА № 9
СОЦИАЛНО ПАРТНЬОРСТВО. ПРАВА И ЗАДЪЛЖЕНИЯ НА ПРЕДСТАВИТЕЛИТЕ. ОСНОВНИ ЗАДАЧИ НА КОМИТЕТИТЕ И ГРУПИТЕ ПО УСЛОВИЯ НА ТРУД. 
І. СОЦИАЛНО ПАРТНЬОРСТВО
Социално партньорство в трудовите отношения на национално равнище

Социалното партньорство е основен принцип в държавната политика в България в областта на трудовите отношения и в частност осигуряването на здравословни и безопасни условия на труд.

Съгласно чл. 2 на Кодекса на труда „държавата регулира трудовите и непосредствено свързаните с тях отношения, осигурителните отношения и въпросите на жизненото равнище след консултации и диалог с работниците, служителите, работодателите и техните организации в дух на сътрудничество, взаимни отстъпки и зачитане на интересите на всяка от страните.”
В чл. 3 на Кодекса на труда е регламентиран и принципът на тристранното сътрудничество, т.е. държавата осъществява регулирането на трудовите и непосредствено свързаните с тях отношения, осигурителните отношения, както и въпросите на жизненото равнище в сътрудничество и след консултации с представителните организации на работниците и служителите и на работодателите.
Очертани са и равнищата на социално партньорство – национално, браншово /регионално/ и в предприятието.

Сътрудничеството и консултациите на национално равнище се осъществяват от Националния съвет за тристранно сътрудничество.

Националния съвет за тристранно сътрудничество се състои от по двама представители на Министерския съвет, на представителните организации на работниците и служителите и на работодателите
Министерският съвет определя своите представители, а представителите на представителните организации на работниците и служителите и на работодателите се определят от техните ръководства съгласно уставите им. Националният съвет за тристранно сътрудничество се ръководи от заместник министър-председател. Националният съвет за тристранно сътрудничество избира от лицата, представляващи по закон организациите на работниците и служителите и на работодателите на ротационен принцип по един заместник-председател на съвета за срок от една година.

Сътрудничеството и консултациите по отрасли, браншове, области и общини се осъществява от отраслови, браншови, областни и общински съвети за тристранно сътрудничество
Отрасловите, браншовите, областните и общинските съвети за тристранно сътрудничество се състоят от по двама представители на съответното министерство, друго ведомство, областна или общинска администрация, на представителните организации на работниците и служителите и на работодателите.

Представителите на министерствата, на другите ведомства и на областните и общинските администрации се определят от съответния министър, ръководител на друго ведомство, областен управител или кмет на община, а на представителните организации на работниците и служителите и на работодателите - от техните ръководства съгласно уставите им.

Председателите на отрасловите, браншовите, областните и общинските съвети за тристранно сътрудничество се определят от съответния министър, ръководител на друго ведомство, областен управител или кмет на община след консултации с представителните организации на работниците и служителите и на работодателите в съответните съвети за тристранно сътрудничество.

Функциите на съветите за тристранно сътрудничество са следните:

· Националният съвет за тристранно сътрудничество обсъжда и дава мнения по законопроекти, проекти на подзаконови нормативни актове и решения на Министерския съвет. Мнение от Националния съвет за тристранно сътрудничество могат да искат: президентът на Републиката; председателят на Народното събрание и председателите на постоянни комисии на Народното събрание; министър-председателят.

· Отрасловите, браншовите, областните и общинските съвети за тристранно сътрудничество обсъждат и дават мнение при уреждането на специфичните въпроси за съответния отрасъл, бранш, област или община. Мнение се дава по искане на държавния орган, който урежда съответните въпроси, или по инициатива на отрасловите, браншовите, областните и общинските съвети за тристранно сътрудничество.

Социално партньорство в трудовите отношения на ниво „предприятие”

На ниво предприятие, социалното партньорство в трудовите отношения се реализира чрез:
· Колективното трудово договаряне;

· Участие на работниците и служителите в управлението на предприятието;

· Избор на представители за информиране и консултиране на работниците и служителите.

С колективния трудов договор се уреждат въпроси на трудовите и осигурителните отношения на работниците и служителите, които не са уредени с повелителни разпоредби на закона.
Колективният трудов договор не може да съдържа клаузи, които са по-неблагоприятни за работниците и служителите от установените в закона или в колективен трудов договор, с който работодателят е обвързан.

Колективните трудови договори се сключват по предприятия, браншове, отрасли и по общини. На равнище предприятие, бранш и отрасъл може да се сключи само един колективен трудов договор.

Колективен трудов договор в предприятието се сключва между работодателя и синдикална организация. Проектът за колективен трудов договор се изготвя и представя от синдикалната организация. Когато в предприятието има повече от една синдикална организация, те представят общ проект. Когато синдикалните организации не могат да представят общ проект, работодателят сключва колективен трудов договор със синдикалната организация, чийто проект е бил приет от общото събрание на работниците и служителите (събрание на пълномощниците) с мнозинство повече от половината от неговите членове.

Участието на работниците и служителите в управлението на предприятието е регламентирано в чл. 7 от Кодекса на труда.
Работниците и служителите участвуват чрез избрани от общото събрание на работниците и служителите представители в обсъждането и решаването на въпроси на управлението на предприятието само в предвидените от закона случаи.

Работниците и служителите могат на общо събрание да избират свои представители, които да представляват техните общи интереси по въпросите на трудовите и осигурителните отношения пред работодателя им или пред държавните органи. Представителите се избират с мнозинство повече от две трети от членовете на общото събрание.

Избор на представители за информиране и консултиране на работниците и служителите.

В предприятия, включително в предприятия, които осигуряват временна работа, с 50 и повече работници и служители, както и в организационно и икономически обособени поделения на предприятия с 20 и повече работници и служители, общото събрание избира от своя състав представители на работниците и служителите за осъществяване на информирането и консултирането.

Броят на представителите на работниците и служителите се определя предварително от общото събрание, както следва:

· за предприятия с 50 до 250 работници и служители - от 3 до 5;

· за предприятия с повече от 250 работници и служители - от 5 до 9;

· за организационно и икономически обособени поделения - от 1 до 3.

Представителите на работниците и служителите имат право:

· да бъдат информирани от работодателя по начин, който им позволява да оценят евентуалното въздействие на предвидените от компетентните органи мерки;

· да изискват от работодателя да им предостави необходимата информация, ако това не е направено в определените срокове;

· да участват в процедури по консултиране с работодателя и да изразят становището си по предвидените от компетентните органи мерки, което да се отчете при вземането на решение;

· да изискват срещи с работодателя в случаите, когато се налага да го информират за поставените от работниците и служителите въпроси;

· на достъп до всички работни места в предприятието или поделението;

· да участват в обучение във връзка с упражняването на техните функции.

Представителите на работниците и служителите са длъжни да:

· информират работниците и служителите за получената информация по и за резултатите от проведените консултации и срещи;

· не разгласяват и да не използват за своя сметка или за сметка на трети лица информацията, която им е предоставена с изискване за поверителност, докато са представители на работниците и служителите, както и след преустановяване на функциите им.

Социално партньорство за осигуряване на здравословни и безопасни условия на труд
Постоянен орган за осъществяване на координация, консултации и сътрудничество при разработването и осъществяването на политиката за осигуряване на здравословни и безопасни условия на труд на национално равнище е Националния съвет по условия на труд.

Националният съвет по условия на труд, работи на обществени начала и се състои от представители на Министерския съвет, Националния осигурителен институт, национално представителните организации на работодателите и национално представителните организации на работниците и служителите.
Председател на Националния съвет по условия на труд е министърът на труда и социалната политика, а представителните организации на работниците и служителите и на работодателите, участващи в Националния съвет по условия на труд, определят от своя страна двама заместник-председатели на съвета. 

Националният съвет по условия на труд:

· обсъжда състоянието на условията на труд и предлага мерки за подобряването им;

· обсъжда и изразява становища по проекти на нормативни актове по въпросите на условията на труд и прави предложения за изменението и допълнението им;

· взема решения за създаване на отраслови и браншови структури за тристранно сътрудничество по условията на труд;

· създава помощни органи към съвета за решаване на специфични въпроси;

· координира дейността на органите, на които е възложено упражняването на контрол в областта на условията на труд;

· проучва и популяризира наш и чужд опит, организира национални конкурси, семинари, акции и други форми за стимулиране на дейността;

· приема програми за проучване и разработване на проекти за решаване на проблемите по осигуряване на здравословни и безопасни условия на труд, финансирани от фонд "Условия на труд".

Отрасловите и браншовите съвети по условия на труд се състоят от представители на националните отраслови или браншови федерации, съюзи и синдикати на представителните организации на работещите, на отрасловите или браншовите структури на представителните организации на работодателите и от равен на тях брой представители на съответното министерство или ведомство.

Отрасловите и браншовите съвети по условия на труд избират от своя състав председател и приемат правила за работата на съвета.

Отрасловите и браншовите съвети по условия на труд:

· анализират състоянието на дейността по осигуряване на здравословни и безопасни условия на труд в съответния отрасъл;

· организират разработването и обсъждат проекти на правила и изисквания за осигуряване на здравословни и безопасни условия на труд, специфични за съответния отрасъл;

· проучват и популяризират опита, организират конкурси, семинари, акции и други;

· организират и провеждат обучение по правила, норми и методи, осигуряващи здравословни и безопасни условия на труд, на работодателя, на длъжностни лица и на представителите на работещите.

Регионалните (областните и общинските) съвети по условия на труд се състоят от представители на съществуващите регионални съюзи или организации на представителните организации на работещите и на работодателите и от равен на тях брой представители на областната администрация или на местните органи за самоуправление.

Регионалните съвети по условия на труд:

· приемат регионални програми за проучване и разработване на проекти за оптимизиране на условията на труд и ги представят на фонд "Условия на труд" за финансиране;

· обсъждат състоянието на дейността по осигуряването на здравословни и безопасни условия на труд в региона или в отделни предприятия;

· координират дейността на териториалните органи по контрола на условията на труд;

· оказват съдействие на комитетите и групите по условия на труд за решаване на конкретни проблеми.

ІІ. КОМИТЕТИ И ГРУПИ ПО УСЛОВИЯ НА ТРУД
В търговските дружества и в другите предприятия и организации с повече от 50 работещи се учредяват комитети по условия на труд в състав не повече от 10 души. 

Комитетът включва представители на работодателя и равен на тях брой представители на работещите по безопасност и здраве при работа. 

Мандатът на представителите на работещите е 4-годишен, като предсрочното му прекратяване може да се поиска най-малко от една трета от общия брой на работещите в предприятието и се приема с мнозинство повече от една втора от присъстващите на общото събрание.

Председател на комитета по условия на труд е работодателят или негов представител, а заместник-председателят е представител на работещите по безопасност и здраве при работа.

В работата на комитета могат да участват представители на контролните органи, на службата по трудова медицина и външни експерти.

В дружествата, предприятията и организациите с голям числен състав, сложна структура и териториална разпокъсаност могат да се изграждат освен комитети на равнище предприятие и комитети към съответните структурни звена.

В търговските дружества и в другите предприятия и организации с персонал от 5 до 50 работещи включително, както и в отделните структурни звена на дружествата, предприятията и организациите се изграждат групи по условия на труд.
Групата по условия на труд се състои от работодателя или ръководителя на съответното структурно звено и от един представител на работещите по безопасност и здраве при работа.
Комитетите и групите по условия на труд:

· обсъждат всяко тримесечие цялостната дейност по опазване на здравето и осигуряване на безопасността и на работещите и предлагат мерки за подобряването й;

· обсъждат резултатите от оценката на професионалния риск и анализите на здравното състояние на работещите, докладите на специализираните служби по трудова медицина и други въпроси по осигуряване и опазване на здравето и безопасността на работещите;

· обсъждат планираните промени в технологията, организацията на труда и работните места и по отношение на последствията от избора на оборудването, условията на труд и работната среда и предлагат решения за опазване на здравето и осигуряване на безопасността на работещите;

· извършват проверки по спазване на изискванията за здравословни и безопасни условия на труд;

· следят състоянието на трудовия травматизъм и професионалната заболеваемост;

· участват в разработването на програми за информиране и обучение на работещите по проблемите на здравословните и безопасни условия на труд.

Представителите в комитетите и групите по условия на труд се обучават задължително по програми, ред и изисквания, определени с наредба на министъра на труда и социалната политика и министъра на здравеопазването.

Представителите на работещите в комитетите и групите по условия на труд имат право:

· на достъп до наличната информация относно условията на труд, анализите на трудовия травматизъм и професионалната заболеваемост, констатациите и предписанията на контролните органи;

· да изискват от работодателя да предприема необходимите мерки и да правят предложения за отстраняване на опасностите или за временно ограничаване на риска за здравето и безопасността;

· да се обръщат към контролните органи, ако преценят, че взетите от работодателя мерки не са достатъчни да гарантират здравето и безопасността на работещите;

· да участват в проверките, извършвани от контролните органи.

Работодателят осигурява на представителите на работещите по безопасност и здраве при работа необходимите условия, средства и време за изпълнение на техните права и функции, както и съответното обучение и квалификация, което се провежда в рамките на работното време, без това да се отразява на размера на трудовото им възнаграждение.

Представителите на работещите в комитетите и групите по условия на труд не могат да бъдат поставяни в неблагоприятно положение за действията им за осигуряване на здравословни и безопасни условия на труд.

Комитетите и групите по условия на труд работят в тясна връзка със специализираните служби и отдели на предприятието, които имат отношение към създаването и осигуряването на здравословни и безопасни условия на труд.

Когато на един обект, работна площадка или работно място се извършват работи и дейности от няколко предприятия или организации, се изгражда общ комитет (група) по здравословни и безопасни условия на труд.

Въпроси и отговори:

	1
	Трудовите и осигурителните отношения се регулират от:
	Държавата.

	
	
	Работодателя.

	
	
	Комитетите и групите по условия на труд.

	2
	В търговски дружества и в други предприятия, организации и кооперации с повече от 50 работници и служители се учредява:
	Група по условия на труд.

	
	
	Комитет по условия на труд.

	3
	Групата по условия на труд:
	Се състои от работодателя или ръководителя на съответното структурно звено и от един представител на работещите по безопасност и здраве при работа.

	
	
	Се състои от представители на работодателя и равен на тях брой представители на работещите по безопасност и здраве при работа.

